b'\n_START_ARTICLE_\nEdward (prinssi)\n_START_SECTION_\nKoulutus ja ty\xc3\xb6ura\n_START_PARAGRAPH_\nEdward valmistui Cambridgen yliopistosta vuonna 1986 p\xc3\xa4\xc3\xa4aineenaan historia. H\xc3\xa4n on siten Britannian historian kolmas niist\xc3\xa4 nelj\xc3\xa4st\xc3\xa4 kuninkaallisesta, joilla on yliopistotason koulutus (muut kolme ovat kuningatar Elisabet II:n serkku Richard, Edwardin isoveli Charles sek\xc3\xa4 t\xc3\xa4m\xc3\xa4n poika William)._NEWLINE_Yliopiston j\xc3\xa4lkeen prinssi Edward toimi lyhyen aikaa merivoimissa, mutta siirtyi pian teatterialalle ja ty\xc3\xb6skenteli muun muassa Andrew Lloyd Webberin yhti\xc3\xb6ss\xc3\xa4. My\xc3\xb6hemmin h\xc3\xa4n alkoi toimia televisiotuottajana ja perusti oman tuotantoyhti\xc3\xb6n vuonna 1993. Tuottajauransa aikana Edwardin syytettiin k\xc3\xa4ytt\xc3\xa4neen hyv\xc3\xa4kseen asemaansa, sill\xc3\xa4 kuninkaallisen perheen j\xc3\xa4senen\xc3\xa4 h\xc3\xa4nell\xc3\xa4 on p\xc3\xa4\xc3\xa4sy muun muassa Windsorin linnan kuninkaallisiin arkistoihin, joita h\xc3\xa4n saattoi k\xc3\xa4ytt\xc3\xa4\xc3\xa4 ohjelmiensa aineistona. Edwardin tuotantoyhti\xc3\xb6 k\xc3\xa4rsi talousvaikeuksista alusta l\xc3\xa4htien._NEWLINE_Vuonna 2002 prinssi Edward ilmoitti lopettavansa tuottajan ty\xc3\xb6t keskitty\xc3\xa4kseen edustusteht\xc3\xa4viins\xc3\xa4 ja tukeakseen \xc3\xa4iti\xc3\xa4\xc3\xa4n t\xc3\xa4m\xc3\xa4n 50-vuotishallitsijajuhlan aikana.\n_START_SECTION_\nAvioliitto\n_START_PARAGRAPH_\nEdward solmi 19. kes\xc3\xa4kuuta 1999 avioliiton Sophie Rhys-Jonesin kanssa. H\xc3\xa4\xc3\xa4p\xc3\xa4iv\xc3\xa4n\xc3\xa4 kuningatar Elisabet II my\xc3\xb6nsi Edwardille Wessexin jaarlin arvonimen, ja h\xc3\xa4nen puolisostaan tuli siten Wessexin kreivit\xc3\xa4r. Arvonimi rikkoi perinteen, jonka mukaan hallitsijan pojille oli aina my\xc3\xb6nnetty herttuan arvonimi. My\xc3\xb6s Wessex oli valintana kummallinen, sill\xc3\xa4 edellinen Wessexin jaarli oli Harald Godwininpoika ennen Englannin kuninkaaksi tuloaan 1066._NEWLINE_Wessexin jaarlilla ja kreivitt\xc3\xa4rell\xc3\xa4 on kaksi lasta, tyt\xc3\xa4r Louise Windsor (s. 8. marraskuuta 2003) ja poika James Windsor (s. 17. joulukuuta 2007). Pariskunta on esitt\xc3\xa4nyt toivomuksen, ett\xc3\xa4 heid\xc3\xa4n lapsiaan nimitett\xc3\xa4isiin kuten jaarlin lapsia eik\xc3\xa4 kuten hallitsijan lapsenlapsia v\xc3\xa4hent\xc3\xa4\xc3\xa4kseen j\xc3\xa4lkel\xc3\xa4isilt\xc3\xa4\xc3\xa4n kuninkaallisten arvonimien tuomaa taakkaa. Virallisesti Lady Louise Windsor onkin h\xc3\xa4nen kuninkaallinen korkeutensa Wessexin prinsessa Louise ja Severnin varakreivi h\xc3\xa4nen kuninkaallinen korkeutensa Wessexin prinssi James, mutta n\xc3\xa4it\xc3\xa4 titteleit\xc3\xa4 ei k\xc3\xa4ytet\xc3\xa4.\n_START_SECTION_\nEdustusteht\xc3\xa4v\xc3\xa4t\n_START_PARAGRAPH_\nViime aikoina prinssi Edward on ottanut hoitaakseen omien edustusteht\xc3\xa4viens\xc3\xa4 lis\xc3\xa4ksi my\xc3\xb6s is\xc3\xa4lleen Philipille kuuluvia teht\xc3\xa4vi\xc3\xa4, joista t\xc3\xa4m\xc3\xa4 on halunnut luopua korkean ik\xc3\xa4ns\xc3\xa4 vuoksi. Edward toimii muun muassa Kansainyhteis\xc3\xb6n kisojen liiton puheenjohtajana._NEWLINE_Edwardin edustusteht\xc3\xa4v\xc3\xa4t liittyv\xc3\xa4t yleens\xc3\xa4 h\xc3\xa4nen harrastuksiinsa taiteeseen ja urheiluun.'